
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий
Урысей студентхэм я махуэм ирихьэлIэу еджакIуэ щIалэгъуалэм
зэрызахуигъазэр
Ныбжьэгъу лъапIэхэ!
Си гуапэу республикэм и еджакIуэ щIалэгъуалэм сынывохъуэхъу Урысей студентхэм я махуэмкIэ, щIалагъэм, жыджэрагъым, гугъапIэ дахэхэм дыхуэзыгъэушэ гуфIэгъуэмкIэ. Шэч хэмылъу, вузхэм щывгъэкIуа илъэсхэр фэ сыт щыгъуи икъукIэ гуапэу фигу къэвгъэкIыжынущ.
Фэ фщыщ куэдым еджэным, щIэныгъэ-къэхутэныгъэхэр егъэкIуэкIыным, творчествэм, спортым я IэнатIэхэм ехъулIэныгъэ инхэр къыщахьащ. Зэвгъэгъуэта щIэныгъэр фэ фи гъащIэ псом къыфхуэщхьэпэнущ. Къару зэрывбгъэдэлъым шэч къытевмыхьэу фыщыт, къыхэфха IэщIагъэмкIэ зыри къызэрыфтемыкIуэным фыхущIэкъу, мис итIанэ фи зэфIэкIхэр нэсу къэвгъэсэбэпыфынщ. Фи зэфIэкIымрэ зэчиимрэ, зыхуэвгъэувыжа мурадхэр нэсу вгъэзэщIэнымкIэ сэбэп къыфхуэхъунущ икIи ахэр жылагъуэмрэ къэралымри нэсу къагъэсэбэпынущ.
Къэбэрдей-Балъкъэрым и студент псоми сохъуэхъу фIыр я плъапIэу щытыну, творческэ ехъулIэныгъэхэр къахьыну, насып, узыншагъэ, ефIэкIуэныгъэ яIэну.
